Iэгуауэшхуэ зыхуаIэта гупыр
«Виртуозы Москвы» камернэ хорым и концерт Налшык, Профсоюзхэм щэнхабзэмкIэ я унэм, щекIуэкIащ. Гъуазджэм и лэжьакIуэхэри классикэ макъамэм дихьэххэри зыпэплъам куэдкIэ ефIэкIащ жыпIэкIэ ущымыуэну, пшыхьыр щIэщыгъуэ хъуат.
Япэ Iыхьэм щыIуащ дунейпсо классикэм щыщ макъамэхэр. Гупым и лэжьэкIэр иджыри зэ щыхьэт техъуащ камернэ оркестр нэхъыфI дыдэу къалъытэхэм «Виртуозы Москвы»-р зэращыщым. Концертым къэкIуахэр щыту куэдрэ Iэгу хуеуащ музыкант цIэрыIуэхэм.
Концертыр егъэлеяуэ ягъэдэхащ дунейпсо зэхьэзэхуэхэм я лауреат, тенор цIэрыIуэ Неклюдов Алексейрэ Урысейм и Театр Иным и уэрэджыIакIуэ Яровэ Алевтинэрэ. Классикэ IэдакъэщIэкIхэм щыщ ариеу абыхэм ягъэзэщIахэм къагъэлъагъуэрт bell canto жыпхъэмрэ урыс уэрэджыIакIуэ школым и хабзэхэмрэ я фIыпIэр.
КъБР-м и цIыхубэ артист Спиваков Владимир и гупым игъэзэщIа «Гимн красоте» макъамэр абы хуигъэпсащ мы гъэм зи илъэс 75-р зыгъэлъапIэ, Къэбэрдей-Балъкъэрым и къуэ пажэ, дирижёр цIэрыIуэ Темыркъан Юрэ.
Концерт дахэр зэхуащIыжащ Пьяццоллэ Астор и «Танго любви» IэдакъэщIэкI лъэщымкIэ. АбыкIэ оркестрыр яхуэупсащ ди республикэм и цIыхубз дахащэхэм.
ГЕРАСИМОВЭ Риммэ.
